A tőkések hasznáról
Dagassz gázlángnál kenyeret,
vagy égess lukas, vörös téglát;
törje kapa a tenyered;
áruld magad, míg leng a szoknyád;
feküdj hanyatt és deszkázz aknát;
cipelj zsákot a piacon;
tanulj, vagy ne tanulj ki szakmát ─
a tőkéseké a haszon.

Öblíts benzinben selymeket;
szedd guggolva a vörös hagymát;
ölj kecskét, amely rád mekeg;
jól szabj, hogy álljon jól a nadrág;
csak rajta, mikor abbahagynád!
Kirúgnak s mit nyerhetsz azon?
Koldulsz? Betörsz?...A rend lecsap rád ─
a tőkéseké a haszon.

Költsél epedő verseket;
pácolj prágai módra sonkát;
gyűjts gyógynövényt; fejts kőszenet;
vezess főkönyvet s rejtsd a titkát;
viselj aranyzsinóros sapkát;
élj Párizsban vagy Szatymazon, ─
mire a béredet kikapnád,
a tőkéseké a haszon.

           Ajánlás

Proletár, folytatnám, de unnád;
tudod, hogy nem élsz lazacon ─
vagy ténferegsz, vagy adnak munkát,
a tőkéseké a haszon.
Versek
Balladák